Laskesuusatamise MK-etapp Oberhofis. Meeste 15 km ühisstart
Endine Austria tippujuja Markus Rogan andis tööülesannete tõttu Iisraelis viibides positiivse koroonaproovi, aga lahkus reeglitevastaselt riigist.
2004. aastal Ateena olümpialt kaks seliliujumise medalit võitnud, samal aastal Austria aasta sportlaseks valitud ja 2012. aasta Londoni olümpia avatseremoonia riigi lippu kandnud mees töötas Iisraeli naiste jalgpallikoondise psühholoogina.
Rogan andis positiivse proovi 11. oktoobril pärast Iisraeli naiskonna Haifas toimunud EM-valikmängu Tšehhiga ja sai sellest teada esmaspäeva, 12. oktoobri pärastlõunal, vahendab Iisraeli meedia.
Vastavalt reeglitele pidanuks Rogan jääma Caesarea linna hotelli karantiini, aga austerlane väitis ametnikele, et Iisraelis viibib ka tema pere ja ta soovib sõita nende juurde.
Kui endise tippujuja jaoks organiseeriti vastav sõiduvahend, oli Rogan juba hotellist kadunud ja ostnud lennukipiletid Los Angelesesse, kus asub tema tegelik kodu.
Algselt pidanuks austerlane lendama neljapäeval, 15. oktoobril, aga võttis positiivse koroonaproovi järel piletid kohe samaks päevaks ja kui Iisraelist asjale jälile saadi, oli ta teinud juba vahemaandumise Saksamaal.
Vastavalt koroonapiirangutele olnuks Roganil keelatud lahkuda ja Ben Gurioni lennujaamas näitas ta negatiivset testitulemust, mis oli aga tehtud kolm päeva varem kui pühapäevane positiivne.
Iisraeli jalgpalliliit otsustas Rogani, kes pidanuks niikuinii aasta lõpuks koondise juurest lahkuma, vallandada ja määrata talle rahatrahvi.
"Inimene, kes peaks teisi vaimselt ette valmistama, tegi midagi nii piinlikku," lausus üks anonüümseks jäänud jalgpallur meediakanalile Ynet. "Kuidas on kellelgi, kes on andnud positiivse proovi, jultumust minna kahele lennule ja viibida lennujaamades. Mis siis, kui ta tegi kedagi haigeks?
Rogan pole esimene rahvusvahelise kaliibriga sporditegelane, kes positiivse proovi saanuna võõrast riigist põgenenud. Temaga umbes samal ajal põgenes Venemaalt eralennukiga positiivse testi andnud USA tennisist Sam Querrey.
Toimetaja: Siim Boikov